De Poimprozession eainnad an an Einzug vom Jesus z Jerusalem, wo a afm Ruckn vo am Esl griddn is. Des Brauchdum is scho seitm 7. Joarhundat belegt. Uaspringli san de Pforra ba da Prozession af an echtn Esl griddn. Spoda san Esl aus Hoiz vawendt worn, wei de echtn Viecha z sterrisch worn. In da Zeid vo da Afklearung san de Poimesl wegn da ""Theatralik"" vo da Kira zan Tei vabotn worn. Des hod dazua gfiat, dass vui oide Poimesl zasteat worn san.